Cunctorum christianorum fides intelligit veridicum Salvatoris sermonem qui ait: nolite rapinam facere, nolite calomniari, sed facite helemosinam, et erunt omnia munda vobis. His verbis componctus, ego Rotbertus, vicecomes Cabilonis civitate, reddidi Deo et Sancto Marcello in Hubiliaco monasterio, cui preest Domnus Odilo abbas et Domnus Siefredus prior, per voluntatem senioris mei Hugonis comitis, hominem quendam Gunterium nomine, qui michi persolvebat debita et recepta propter se salvandum, et hoc tamen franchisie voce; sed aliquando rebellis fuit, ideo flagellavi, tam ipsum quam Sauriacum villam que est Sancti Marcelli, ubi ipse manebat, et ideo volo ut omnes sciant quod, ex hac die et deinceps, nec in ipso homine, neque in ipsa villa debitum aut servitutem aliquam requiram; quia, pro remedio anime mee, et illud quod accipiebam reddo Sancto Marcello, et de hoc quod injuste accipiebam culpabilem me esse cognosco. Si quis vero post hec per presumptionem repetere temptaverit, custodiat se ne iram Domini incurrat. S. Hugonis comitis. S. ipsius Rotberti. S. uxoris ejus Elisabeth.